રશ્મિના અવાજથી વિનુ મૂંઝાયો. તેને નિશાળમાં છુટ્ટી પડી એટલે રશ્મિ દસ-બાર દિવસ માટે પિયર આવેલી. તે વખતે ‘ચાલ, મને પણ એટલો ચેન્જ મળશે’ – કહી રમેશ પણ સાથે આવેલો. શનિ-રવિ રહી એ પાછો ગયો. રશ્મિ પિયરમાં મોજથી નિરાંતે રહી. હવે કાલે પાછી જવાની હતી. આમ તો વડોદરાથી અમદાવાદ જવું એટલે પરામાં જવા જેવું. શરૂમાં વિનુના જન્મ પહેલાં તો અવારનવાર પિયર જઈ આવતી, પણ હમણાંનું તેમ બનતું નહોતું. આ વખતે તો છએક મહિને આવવાનું થયેલું. એટલે મા ‘આ લઈ જા’ ને ‘તે લઈ જા’, કહી એક એક ચીજ આપતી જતી હતી. એ બધું પેકિંગ કરવામાં રશ્મિ વ્યસ્ત હતી.